Massimo Garlatti-Costa

Massimo Garlatti-Costa al nas ai 19 di Avrîl dal 1969 a Udin. Daspò de lauree in Siencis Politichis e la "Scuola Ipotesi Cinema" di Ermanno Olmi, al va inte Grande Bretagne, dulà che si iscrîf a la Northern Media School di Sheffield e al cjape un Master in Regjie e Senegjature. Finîts i studis, al tache a lavorâ par diviersis cjasis di produzion indipendentis dal Ream Unît, pal canâl televisîf privât Channel 4 e par la television publiche BBC, par cui al realize tancj films curts. Lis sôs produzions a son stadis metudis in onde di une schirie di rêts televisivis e tancj siei films a son stâts selezionâts e premiâts di preseâts Festivals Internazionâi, tant che il Festival du court métrage di Clermont-Ferrand, in France, il Welsh International Film Festival, l'International Short Film Festival di Capalbio, in provincie di Grosseto, il Raindance Films Showcase di Londre e altris ancjemò. Par furlan al à realizât tal 2004 "Friûl, viaç te storie", un documentari di 38 minûts che al conte la storie dal Friûl, des origjinis fintremai la colade dal stât patriarcjâl; "La Radio Libare dai Furlans Libars", documentari sui prins 25 agns di Radio Onde Furlane. Tal 2000 al à zirât invezit "Buris", un cine curt comic che al conte di un paîs imagjinari dal Friûl dulà che par fâ alc di bon pe economie il paîs al ven trasformât intune capitâl dal porno.   La sô ultime produzion in lenghe furlane e inclût i microdocumentaris su la int e lis sôs passions, "Int in Curt" e il program musicâl SunsAtor ducj i doi realizâts pe RAI dal Friûl Vignesie Julie.

 Leams esternis 
  Buris, libars di scugnî vignî

Garlatti-Costa, Massimo